Správa zo zahraničnej pracovnej cesty

1. Účastníci ZPC:
 	
Titul, meno a priezvisko:	Ing. Štefan Boháček, PhD.; 	
Pracovisko:	VÚPC, Lamačská cesta 3, 841 04 Bratislava	
Pracovné zaradenie:	generálny riaditeľ, reprezentant SR v Skupine na vysokej úrovni HLG EUREKA	
Znalosť jazykov:	AJ, MJ (C1, C2)	

Titul, meno a priezvisko:	

Ing. Jaroslava Kováčová, PhD.	
Pracovisko:	Odbor medzinárodnej spolupráce vo výskume a vývoji,  Sekcia vedy a techniky, MŠVVŠ SR, Stromová 1, 
813 30 Bratislava	
Pracovné zaradenie:	hlavný štátny radca, národný koordinátor projektov NPC EUREKA	
Znalosť jazykov:	AJ, NJ (C1, C1)	

2. Zahraničná pracovná cesta:

Štát:	Turecko	
Mesto:	Kayseri	
Vykonaná v doch:	5.3.-8.3.2013 	
Prijímajúca organizácia:	Turkish EUREKA Chairmanship The Scientific and Technological Research Council of Turkey (TÜBİTAK)
TÜBİTAK Tunus Caddesi No:80 06100 Kavaklıdere  Ankara, Turecko 	
Účel cesty:	2. zasadnutie NPC/HLG EUREKA	
Spôsob financovania:	cestovné a pobytové náklady hradí MŠVVŠ SR	

3. Rámcový program pobytu:

5.3.2013

6.3.2013

7.3.2013
8.3.2013	odlet z Viedne do Kayseri, prílet o 15.00
15.30-18.00 – bilaterálne rokovania
09.00-18.00 – zasadnutie NPC + zasadnutie NPC/HLG;  účasť na výstave CELTIC+
09.00-14.30 – zasadnutie HLG + účasť na výstave CELTIC+
odlet z Kayseri do Viedne, prílet o 21.30	

4. Stručný priebeh rokovaní:

Druhé spoločné zasadnutie NPC/HLG EUREKA počas tureckého predsedníctva sa uskutočnilo v Kayseri v dňoch 5. 3. - 8. 3. 2013. V rámci bilaterálnych rokovaní, ktoré nasledovali po prílete sa vymenili skúsenosti postupne s delegátmi zo susedných krajín, a to s Ing. Svätoplukom Haladom a Ing. Josefom Martincom z Českej republiky Dr. Olafom Hartmannom z Austrian Research Promotion Agency z Rakúska, s pani Sonjou Csuzdi a Ildikó Leskóné Kecskés z Národného inovačného úradu z Maďarska. Spomínaný maďarský Národný inovačný úrad (NIU) je personálne aj finančne dobre vybavený úrad.  Kompetenčné nejasnosti sa rýchlo vyriešili. Aktivity EUREKA sú opäť v pôsobnosti NIU MR. Úspech Rakúska vychádza tiež z mimoriadne silného personálneho vybavenia rakúskej agentúry, kde momentálne pracuje 250 zamestnancov a agentúra slúži len na podporu aplikovaného výskumu. Na podporu základného výskumu je v Rakúsku zriadená separátna agentúra. Napriek skutočnosti, že v Českej republike existuje Technologická agentúra ČR na podporu aplikovaného výskumu a tiež separátna Grantová agentúra ČR na podporu základného výskumu – aktivity programu EUREKA sú riadené priamo z Ministerstva školstva, mládeže a telovýchovy Českej republiky.
Ďalšie bilaterálne stretnutia riešili najmä účasť Slovenska v pripravených návrhoch individuálnych projektov EUREKA podaných v rámci tzv. multilaterálnej výzvy organizovanej tureckým predsedníctvom. Pani Kováčová absolvovala rokovania s predstaviteľmi z Belgicka, Nemecka a Luxemburska, ktoré sa týkali doladenia podmienok a prípadnej implementácie projektu i-Traffic. S českým národným koordinátorom projektov pánom Martincom prebehlo zasadnutie k projektu E! 7621 AMCUS, ku ktorému v januári pristúpil i slovenský partner. Pani Kováčová zúčastnených koordinátorov projektov za jednotlivé krajiny informovala o podmienkach novej výzvy programu EUREKA na Slovensku, harmonograme a možnostiach spolufinancovania pre slovenských účastníkov.
Na zasadnutí NPC  dňa 6. 3. 2013 sa po schválení agendy a zápisu z predchádzajúceho stretnutia prebehla diskusia prítomných koordinátorov projektov k schvaľovaným návrhom 11 projektov predkladaných skupine na vysokej úrovni. Všetky navrhované projekty boli úspešne schválené a majú zabezpečované a odsúhlasené finančné zabezpečenie. Slovensko má účasť v už spomínanom projekte E! 7621 – AMCUS z oblasti energetiky (vývoj zariadenia  na automatické monitorovanie rozvádzačov). Celkový objem finančných  prostriedkov na riešenie tohto projektu je 1,34 mil. EUR a ďalšími partnerskými krajinami sú ČR a PL. Dĺžka riešenia projektu bola stanovená na 48 mesiacov. 
Ako ďalší bod zasadnutia bola predstavená implementácia programu EUREKA v Poľsku (p. Iwona Bogucka) založená na 2 výzvach ročne a odprezentovaný jeden z úspešných španielskych projektov (p. Oscar F. Moyano)  E!8046 ASPHALTGEN (ES je lídrom konzrocia s jedným veľkým podnikom a jedným SME a má tureckého partnera), ktorý sa zaoberá vývojom nového asfaltového aglomerátu pre dlhšiu životnosť a jednoduchšiu údržbu ciest. Projekt sa začal realizovať v januári 2013 a predpokladaná dĺžka výoja bola stanovená na 30 mesiacov. Rozpočet projektu predstavuje 1,9 mil. EUR, pričom spolufinancovanie bude predstavovať >85% oprávnených nákladov a účastníci projektu prispejú (každý) sumou min. 175 tis. EUR (Euribor +0,1% úrok; úver uhradený do 10 rokov; oprávnené náklady ptredsatvujú odpisy, spotrebný materiál, zamestnanci, externá spolupráca, a režijné náklady;  SME môžu získať 25% z úveru vopred + daňové úľavy).
Čo sa týka bližších informácií k realizácii programu EUREKA v Poľsku je nutné spomenúť, že od roku 2007 je vykonávacím orgánom Národné centrum VaV (NCBR) pôsobiace pod Ministerstvom vedy a vyššieho vzdelávania a jeho hlavným poslaním je implementácia strategických programov výskumu a vývoj, najmä ERA-NET, ERA-NET PLUS, EUREKA, projekty realizované na základe čl. 185 Zmluvy o EÚ (napr. AAL – Ambient Assisted Living), Eurostars, JTI iniciatívy (napr. ENIAC, Clean Sky). Spolufinancovanie zo štátneho rozpočtu v rámci schémy EUREKA PL je nasledovné: malé podniky <60% oprávnených nákladov; stredné podniky <50%; veľké podniky < 40% ; VŠ a výskumné ústavy < výšky 100%. V roku 2012 bol k dispozícii rozpočet na program EUREKA PL (=2výzvy 1,825 mil. EUR); v roku 2013 sú plánované 2 výzvy s uzávierkou 15. apríla a 15. októbra s celkovým rozpočtom 1,2 mil. EUR.   
Sekretariát EUREKA (ESE) prostredníctvom p. Katheriny Lehermann odprezentoval účasť v tzv. piatich dáždnikoch (tematických sieťach) - EUREKA umbrellas, ktoré sa zameriavajú na konkrétne oblasti technológie alebo podnikateľskej sféry s cieľom uľahčiť vytváranie projektov EUREKA v danej cieľovej oblasti (2 sú bežiace, 2 v súčasnosti končia a 1 bola ukončená minulý rok; viac informácií tiež na: http://www.eurekanetwork.org/programmes/umbrellas): E!-Surf (14.12.2010 – 13.12.2015) v oblasti Surface technology; PRO-FACTORY-PLUS (PF+) (1.6.2011 – 1.6.2015) v oblasti Manufacturing technology; EuroAgri FoodChain (1.3.2009 – 1.3.2013) v oblasti Agri-Food (zvažuje sa jeho pokračovanie v nasledujúcom období); EUREKABUILD2 (1.1.2010 – 1.1.2013; predĺžený do marca 2013) v oblasti Construction Sector; EUREKA Tourism (2006 – 30. jún 2012; neuvažuje sa s jeho obnovením) riešená oblasť: Sustainable Tourism Innovation. Počas prezentácie odzneli informácie o napĺňaní stanovených cieľov v jednotlivých dáždnikoch, informácie o rozpočte a príspevkoch z národných zdrojov, zúčastnených krajinách, dosiahnutých úspechoch, vytvorených partnerstvách a projektoch EUREKA, ktoré vznikli na ich základe, spolupráca s EU inštitúciami a technologickými platformami, usporiadané konferencie a iné podujatia, a pod.
Posledným bodom programu bola diskusia k budúcemu fungovaniu/správe programu EUREKA. Hlavné otázky sa týkali zefektívnenia pravidelných zasadnutí NPC/HLG; vzájomnej spolupráce a prepojenia siete národných koordinátorov projektov; ďalšie riešené otázky boli nahradenie systému ministerských a medziparlamentných konferencií iným mechanizmom 
(príp. len zasadnutím HLG EUREKA). V rámci všeobecných komentároch odzneli názory predstaviteľov viacerých krajín (NL, HU, ES, DE, UK, PT, DK) o „budúcom dizajne“ programu EUREKA (konkrétne očakávania a vízie všetkých zúčastnených skupín – krajiny, žiadatelia, ESE, EK, ...), a tiež žiadosť delegácií o dokončenie komplexnej revízie programu založenej na existujúcom mechanizme do konca tureckého predsedníctva (jún/júl 2013).
Na spoločnom zasadnutí NPC/HLG2 dňa 6.3.2013 po schválení agendy a zápisu z predchádzajúceho stretnutia sa HLRs venovali problematikám orientovaným na projekty EUREKA a na trendy v tejto oblasti. Z celkového počtu 11 nových projektov so 100 % zabezpečeným financovaním jeden má účastníka zo SR (E!7621 AMCUS – Ups Gabria, spol. s.r.o.), najvyššiu úspešnosť, čo do počtu projektov zaznamenali Poľsko, Španielsko a Turecko.  
Následne prebehla ústna prezentácia programu Eurostars, a to hodnotenie aktuálneho stavu, záverečné správy, platby „Top up“ v prípade ukončených projektov a Výročná správa Eurostars za rok 2012. Následne sa pristúpilo k informáciám súvisiacim s pripravovaným programom Eurostars II. Analyzovali sa výsledky rokovania s Robertom Janom Smitsom  a s UEAPME (European Association of Craft, Small and Medium-Sized Enterprises). Robert Jan Smits za EK prisľúbil – vzhľadom na úspech pôvodného programu Eurostars pre program EUROSTARS II až 33 % Top up (úhradu 33 % nákladov zo strany EK – doteraz to bolo len 25 %) - ak bude schválený pre HORIZON 2020 celkový objem 80 mld. €. V tomto prípade sa jedná o 350 mil. € z rozpočtu EK, teda 3,5 krát viac ako na Eurostars I, na ktorý bolo vyčlenených 100 mil €. Bude to veľmi zaujímavý zdroj pre výskum pre V a V intenzívne malé a stredné podniky.  
Pán Gerhard Huemer (Director Economic & Fiscal Policy of UEAPME) konštatoval, že na začiatku táto Európska asociácia malých a stredných podnikov nebola nadšená programom Eurostars z dôvodu obmedzujúcej podmienky účasti SME (minimálne 10 % kapacity SME orientovaných na R&D (V a V) – teda podľa neho je to obmedzujúco orientované na R&D intenzívne malé a stredné podniky), no úspech programu ho presvedčil a hodnotil ho ako výkladnú skrinku V a V projektov malých a stredných podnikov. 
Následne sa prediskutoval stav legislatívy EU súvisiacej s programom, príslušný časový harmonogram a pravidlá na implementáciu programu Eurostars II.
Problémom zostáva nedostatočná, tzv. podkritická podpora výskumu a inovácií v EU-27, ktorá je stále nižšia ako 2% z HDP EU-27, kým v Japonsku je 3,45% a v USA je 2,79% z HDP. V prípade programu Eurostars sa použilo 100 mil. € z prostriedkov Európskej komisie 400 M€ z verejných zdrojov členských štátov a 500 mil. € z privátnych zdrojov. Je to schéma, ktorá je najbližšie k myšlienkam Lisabonskej stratégie. Program Eurostars II má prispieť k dosiahnutiu cieľa zvýšenia výdavkov na výskum a vývoj na úroveň 3% z HDP EU.
V ďalšom bode sa venovala pozornosť efektívnemu riadeniu EUREKY a ESE a ďalšiemu zvýšeniu efektívnosti v tejto oblasti. Poukázalo sa na možnosti zvýšenia efektívnosti sekretariátu, ako aj na vzťahy medzi ESE, vedúcim sekretariátu, aktuálnym  predsedom a výkonným výborom. Odznel návrh na tajnú voľbu členov výkonného výboru na zvýšenie efektívnosti a dôveryhodnosti mandátu členov VV (EG). Odznel návrh na angažovanie právneho poradcu šéfa ESE. Predostrel sa návrh na zníženie počtu zasadnutí, tzv. „old school system of face-to-face meetings“. Konštatovalo sa, že už prvý krok počas tureckého predsedníctva realizoval a znížil sa počet zasadnutí zo 4 na 3. Analyzovala sa situácia, či by v budúcnosti nestačili 2 face-to-face stretnutia všetkých účastníkov a uprednostniť ad-hoc stretnutia menších skupín, nakoľko sa počet členov EUREKY v ostatných rokoch zvýšil. Táto otázka získava podporu z dôvodu úspory času aj nákladov ale je stále otvorená.
Nasledovala prezentácia klástrov EURIPIDES, Eurogia + a Manufuture a tiež „bottom-up“ iniciatívy – Green Trasport. Nasledovali informácie o súťaži „EUREKA Innovation Award 2013“. Projekt, ktorý sa uchádza o túto cenu musí byť väčší ako 200 tis. EUR, konzorcium sa musí skladať z konkurenčných firiem a produkt – výsledok výskumu – sa musí uplatniť vo viac ako v 1 krajine.
V ďalšom pán Michel Andrieu, zástupca Európskej komisie pracujúci na Sekretariáte EUREKA opätovne ozrejmil výhody použitia štrukturálnych fondov na financovanie projektov EUREKA v období 2014-2020. Zatiaľ prejavili záujem nasledovné krajiny: Estónsko, Maďarsko, Portugalsko, Rumunsko, Slovenská republika, Španielsko a Veľká Británia. Víta tento záujem (tlmočil aj stanovisko EK) a je pripravený všestranne podporiť podobné snahy spomínaných ale aj ďalších krajín. Poukázal na skutočnosť, že mnohé krajiny majú problém s financovaním projektov EUREKA, na druhej strane sa v mnohých krajinách ukazuje problém s transparentným čerpaním štrukturálnych fondov, ako aj z ich vyčerpaním. Financovanie projektov EUREKA zo štrukturálnych fondov by patrilo medzi najefektívnejšie spôsoby ich čerpania z dôvodu transparentného medzinárodného hodnotenia. EK by vítala takéto využitie štrukturálnych fondov. Poukázal na najčastejšie problémy v krajinách, ktoré to už vzdali, a to hlavne, že agentúry, ktoré sa starajú o štrukturálne fondy jednoducho nechcú spolupracovať s kompetentnými orgánmi, ktoré zastrešujú aktivity EUREKY.
Na záver poskytla základné informácie pani Kristin Danielsen, HLR Nórskeho kráľovstva o plánovanom predsedníctve Nórska v inciatíve EUREKA v rokoch 2013/2014.  
V rámci zasadnutia HLG po schválení agendy a zápisu z predchádzajúceho stretnutia sa venovalo strategickým aktivitám tureckého predsedníctva. Týkalo sa to predovšetkým výsledkov prieskumu mienky členov HLG o budúcom riadení a fungovaní EUREKY, o zvýšení efektívnosti Sekretariátu a o strategických otázkach ďalšieho rozširovania EUREKY. Výsledky prvej časti sú už uvedené v správe o výsledkoch spoločného zasadnutia NPC/HLG2. Čo sa týka medzinárodnej spolupráce a ďalšieho rozširovania EUREKY, väčšina konštatovala, že aj z dôvodu krízy treba spomaliť v tejto iniciatíve, aby sa predišlo ďalšiemu zvyšovaniu nákladov a treba sa sústrediť na optimalizáciu spolupráce v rámci existujúcej štruktúry EUREKA. Vysoký záujem o spoluprácu deklarovali krajiny ako Brazília a Juhoafrická republika. Následne odznela informácia o spolupráci medzi EUREKOU a ERRIN (European Regions Research and Innovation Network).
Nasledovala informácia o XVIII. Interparlamentárnej konferencii EUREKA, ktorá sa uskutoční 15.-16. 5. 2013 v Bruseli v budove Európskeho parlamentu. Odovzdávanie cien „The EUREKA Innovation Award 2013“ sa uskutoční dňa 15. 5. 3013 a samotná interparlamentárna konferencia EUREKY sa uskutoční dňa 16. 5. 2013.
Následne sa prezentovali informácie týkajúce sa Sekretariátu EUREKA a nasledovala exkurzia organizovaná klástrom CELTIC, v rámci ktorej sa uskutočnil okrem iného aj neformálny rozhovor s novým riaditeľom Sekretariátu EUREKA – p. Pedrom Miguelom Santosom de Sampaio Nunézom (PT).
Posledné – tretie zasadnutie HLG/NPC3 počas tureckého predsedníctva sa uskutoční v Ankare 17.-20. júna 2013.   	

5. Odporúčané závery:
•	Posilniť finančne aj personálne prípravu a administráciu programu Eurostars II nakoľko Robert Jan Smits za EK prisľúbil – vzhľadom na úspech EUROSTARS pre program EUROSTARS II až 33 % Top up (úhradu 33 % nákladov zo strany EK – doteraz to bolo len 25 %) - ak bude schválený pre HORIZON 2020 celkový objem 80 mld. €. V tomto prípade sa jedná o 350 mil. € z rozpočtu EK, teda 3,5-krát viac ako na Eurostars I, na ktorý bolo vyčlenených 100 mil. €. Bude to veľmi zaujímavý zdroj pre výskum pre V a V intenzívne malé a stredné podniky.  

•	Vyčleniť v rozpočte MŠVVaŠ SR minimálne 500 tis. EUR ročne na financovanie výskumu a vývoja v rámci programu Eurostars II na obdobie 2014-2020 (500 tis. EUR bolo vyčlenených aj na program Eurostars I na obdobie 2007-2013), nakoľko v tomto prípade EK refunduje MŠVVaŠ SR (33 % z vynaložených oprávnených nákladov) v podobe tzv. Top-up platieb.

•	Zintenzívniť aktivity potrebné na umožnenie použitia štrukturálnych fondov na financovanie projektov EUREKY v období 2014-2020, aby sa ušetrili verejné financie a aby sa zabezpečilo transparentné čerpanie prostriedkov z EU Fondov. Je tu objektívne medzinárodné hodnotenie a dostatok kvalitných projektov.

6.   Prehľad prinesenej dokumentácie a miesto jej uloženia
Prinesené materiály a prezentácie sú uložené na Sekcii vedy a techniky MŠVVŠ SR, kde sú 
na požiadanie k dispozícii. 
7.    Spôsob zverejnenia výsledkov ZPC, prenos získaných informácií
Správa i prinesené dokumenty zo ZPC sú archivované na Sekcii vedy a techniky MŠVVŠ SR, ako aj na Sekcii medzinárodnej spolupráce, európskych záležitostí a celoživotného vzdelávania MŠVVŠ SR a správa bola zverejnená na webovej stránke MŠVVaŠ SR.

Správu vypracovali: Š. Boháček; HLR EUREKA			............................

                                   J. Kováčová; NPC EUREKA			............................
Dátum: 18.3.2013
Správu schválil: Ing. Róbert Szabó, PhD.				............................
                 generálny riaditeľ sekcie vedy a techniky